МІНІСТЭРСТВА АДУКАЦЫІ РЭСПУБЛІКІ БЕЛАРУСЬ

Установа адукацыі

“Віцебскі дзяржаўны тэхналагічны каледж”

**Мова і маўленне.**

**Правільнасць маўлення і моўныя нормы.**

**Прафесійна арыентаванае маўленне**

План-канспект урока

па дысцыпліне **“Беларуская мова (прафесійная лексіка)”**

Выкладчык: Нікалаева А.Н.

Віцебск 2013

**Занятак № 8**

**Дысцыпліна** – Беларуская мова (прафесійная лексіка)

**Спецыяльнасць** 2 – 37 01 06 – Тэхнiчная эксплуатацыя аўтамабiляў

**Тэма занятка** – Мова і маўленне. Правільнасць маўлення і моўныя нормы. Прафесійна арыентаванае маўленне

**Тып занятка** – выпрацоўка практычных уменняў і навыкаў з элементамі педагагічнай тэхналогіі творчай майстэрні

**Междысцыплінарныя сувязі** – англійская мова(прафесійная лексіка), нямецкая мова(прафесійная лексіка), тэхнічныя дысцыпліны спецыяльнага цыкла

**Сродкі навучання:**

1. праектар;
2. экран;
3. мультымедыйная прэзентацыя;
4. дыдактычны матэрыял;
5. падручнікі: Беларуская мова: вучэб.дапам. для 11 кл./ Г.М. Валочка і інш. – Мінск: Нац. ін-т адукацыі, 2010. Грабчиков С.М. Русско-белорусский словарь.- Мн.: Нар.асвета, 1990.

**Мэты занятка:**

*навучальная*: фарміраванне навыкаў і ўменняў свабоднага выкладу думак, перадачы зместу атрыманай інфармацыі; удасканальванне навыкаў валодання мовай і спецыяльнай лексікай у рамках указанай тэмы;

*развіваючая*: развіццё камунікатыўных уменняў на аснове авалодання маўленчай тэорыяй (тэкст, тыпы, стылі мовы) і культурай маўлення, уменняў ствараць самастойныя выказванні розных тыпаў стыляў і жанраў;

*выхаваўчая:* выхаванне моўнага этыкету, пачуцця адказнасці і павагі да роднага слова; фарміраванне творчага мыслення;

*метадычная*: адлюстраванне магчымасцей тэхналогіі творчай майстэрні і інфармацыйных тэхнологій на занятках “Беларуская мова (прафесійная лексіка)”.

**ХОД УРОКА**

1. **Арганізацыйны этап.**

Прывітанне, праверка прысутных.

1. **Паведамленне тэмы і мэты занятка, стварэнне станоўчай матывацыі.** Падрыхтоўка да сумеснай камунікатыўнай дзейнайсці, стварэнне дзелавога настрою, азнакамленне з паслядоўнасцю заняткаў.

*На працягу заняткаў па дысцыпліне “Беларуская мова (прафесійная лексіка)”вы вывучалі і паўтаралі такія тэмы як “Тэорыі паходжання мовы” , “Лексіка беларускай мовы паводле паходжання і сферы ўжывання”, “Стылі мовы”, штосьці пазнавалі новае ў параўнанні са школьнай праграмай, працавалі з тэкстамі розных тыпаў, стыляў і жанраў, узбагачалі слоўнікавы запас менавіта тэрмінамі па вашай спецыяльнасці.*

*Тэма нашага ўрока гучыць так – “Мова і маўленне. Правільнасць маўлення і моўныя нормы. Прафесійна арыентаванае маўленне”, гэта значыць, што сёння шмат ўвагі будзе надзяляцца вусным адказам, уменню правільна гаварыць. А каб вам было лягчэй, для вас падрыхтаваны розныя цікавыя практыкаванні.*

1. **Гутарка па вывучаемаму матэрыялу.**

Свабодная гутарка па тэме.

1. *Узгадайце, што такое мова?*
2. *Як вы лічыце, калі параўноўваць паняцці мова і маўленне, якія словы можна падабраць, каб ахарактарызаваць працэс маўлення?*

(Выкарыстоўваецца дыдактычны матэрыял – дадатак №1)

1. *Дайце азначэнне паняццю літаратурная мова?*
2. *Колькі ёсць літаратурных нормаў? Пералічыце.*
3. *Што рэгулюе кожная з нормаў?*

(Работа з падручнікам, практыкаванне 1.)

1. *Як узаемазвязаны літаратурная норма і правільнасць?*
2. *Чаму важна размаўляць правільна ў адпаведнасці з літаратурнымі нормамі?*
3. **Практычнае прымяненне ведаў і ўменняў.**

**Практыкавынне 1. “Мазаіка”** (*стварэнне слоўнікавых ланцужкоў).*

звуковой сигнал - гукавы сігнал - die Hupe - horn

номерной знак - нумарны знак - die Autonummer - license plate

глушитель - глушыцель - der Dämpfer - muffler

*Пытанні: 1. Калі разглядаць рускі і беларускі варыянт тэрмінаў, у якіх выпадках могуць парушацца арфаэпічныя нормы? 2. Звярніце ўвагу на прыметнікі і адкажыце, дзе могуць парушацца марфалагічныя нормы? 3. У якіх словах можна зрабіць арфаграфічныя памылкі і такім чынам парушыць арфаграфічныя нормы? 4. Адкажыце, якія словы-тэрміны можна прачытаць на ўсіх мовах, і, нават, не ведаўшы мовы, зразумець правільна яго лексічнае значэнне?*

**Практыкаванне 2. “Стоп-кадр”** *(прагляд відэаролікаў).*

1. “Афарбоўка аўтамабіля”.

*Пытанні: 1. Назавіце прадметы, прылады, якія вы пазналі пры праглядзе відэароліка? 2. Што за працэсы адбываліся на экране?*

1. “Замена кола”.

*Пытанні: 1. Назавіце прадметы, прылады, якія вы пазналі пры праглядзе відэароліка? 2. Што за працэсы адбываліся на экране?*

1. “Мыццё аўтамабіля”.

*Пытанні: 1. Назавіце прадметы, прылады, якія вы пазналі пры праглядзе відэароліка? 2. Што за працэсы адбываліся на экране? 3. 2013 год праходзіць пад дэвізам “Год беражлівасці”. Як можа зэканоміць СТА на мыцці аўтамабіля?*

**Практыкаванне 3. “Творчы палёт”** *(складанне тэкстаў).*

Работа ў парах.

(Выкарыстоўваецца дыдактычны матэрыял – дадатак №2)

*Пытанні: 1. Да якога стылю належыць тэкст? 2. Якімі літаратурнымі нормамі вы кіраваліся пры складанні тэксту?*

**Практыкаванне 4.** **“Пазнай фразеалагізм”***(міні-віктарына).*

Вадзіць за нос – падманваць каго-небудзь.

Пакласці зубы на паліцу – быць галодным.

Узяць ногі ў рукі – спяшацца куды-небудзь.

З мухі зрабіць слана – перабольшваць што-небудзь.

Сэрца ў пятках – палохацца чаго-небудзь.

Белая варона – адрознівацца чым-небудзь.

Зарубіць на носе – запомніць што-небудзь.

Як на карове сядло – не падыходзіць што-небудзь.

1. **Падвядзенне вынікаў.**

Акцэнтаванне ўвагі на асноўных момантах урока, каменціраванне адказаў навучэнцаў.

Франтальнае апытванне.

1. *Скажыце, якой тэме прысвечаны ўрок?*
2. *Нагадайце, якія асноўныя паняці разглядаліся на ўроку?*
3. *Чаму неабходна ведаць літаратурныя нормы?*
4. **Рэфлексія.**

Выказванне меркаванняў з дапамогай прапанаваных фразеалагізмаў.

*Выбар фразеалагізма з улікам сваіх уражанняў:*

Душа млее

Дзіву давацца

Ні ў смак, ні ў знак

Вышэй носа не пераскочыш